DUMNEZEU, EUROPA ŞI RELIGIILE. 
IDENTITATEA CREŞTINA ŞI PLURALISMUL RELIGIOS 


Wilhelm DANCĂ 
Institutul Teologic Romano-Catolic, laşi 


Pornesc de la premisa că, în primul rând, Europa este un concept cultu- 
ral, moral şi istoric şi, abia mai apoi, un teritoriu sau un continent percep- 
tibil în termeni geografici, economici şi politici. Prin urmare, când vorbesc 
despre Europa primele lucruri care îmi vin în minte sunt religia creştină şi 
cultura pe care a generat-o creştinismul. Dar această trăsătură culturală şi 
religioasă ar trebui să fie evidentă şi recunoscută ca atare de orice om, fi- 
indcă în inima oricărei culturi se află respectul față de altul (Altul), față de 
ceea ce este sacru, nu doar pentru sine, ci şi pentru alții. Într-adevăr, în 
inima fiecărei culturi se află respectul față de sacrul în sensul cel mai ele- 
vat, adică față de Dumnezeu, iar acest respect ar trebui să existe şi în acela 
care nu e dispus să creadă în Dumnezeu. 

Din păcate, astăzi în Europa acest respect este absent sau neglijat, iar 
situația aceasta se verifică mai ales când vine vorba despre creştinism. În 
mod paradoxal, respectul se manifestă față de alte forme religioase mai 
puţin constitutive culturii europene — de exemplu, religiile orientale, isla- 
mul, ebraismul etc. —, iar când intră în discuţie valorile creştine, atunci 
oricine poate afirma orice în baza libertăţii de opinie, a toleranței şi a mul- 
ticulturalității. Mai mult decât atât, cine aducere atingere credințelor ori- 
entale, musulmane, ebraice este sancționat sau avertizat cu asprime. Toţi 
ştim că libertatea de opinie, toleranța şi multiculturalitatea sunt limitate 
de cinstea şi demnitatea semenilor şi, în general, de drepturile fundamen- 
tale ale omului; totuşi, nu putem să nu ne întrebăm: de ce nu sunt sancți- 
onaţi sau avertizaţi cei ce aduc atingere creştinismului? 


Noua Europă. Lumini şi umbre 


Cu ocazia aniversării a cincizeci de ani de la semnarea Tratatelor de la 
Roma, Papa Benedict al XVI-lea a ținut un discurs în care, printre altele, a 
afirmat că identitatea „casei comune” europene este constituită dintr-un 
ansamblu de valori universale, la plămădirea cărora a contribuit şi creşti- 
nismul, 


câştigându-şi în felul acesta un rol nu doar istoric, ci constituțional în raport cu 
Europa. Aceste valori, care constituie sufletul continentului, trebuie să rămână 

în Europa celui de-al treilea mileniu ca un ferment de civilizație. Dacă ele se 
distrug, cum ar putea vechiul continent să continue să-şi îndeplinească funcția 
de drojdie pentru lumea întreagă? Dacă, cu ocazia celei de-a cincizecea aniver- 
sări a Tratatelor de la Roma, guvernele Uniunii ar dori „să se apropie” de cetă- 
ţenii lor, cum ar putea să excludă un element esenţial al identităţii europene 
care este creştinismul, cu care o majoritate dintre ei continuă să se identifice? 

Nu e un motiv de surprindere că Europa de astăzi, în timp ce doreşte cu putere 

să se afirme drept o comunitate de valori, tot mai mult şi deseori pare să con- 

teste că sunt valori universale şi absolute? Această formă specială de apostazie, 
de îndepărtare de ea însăşi, care precede îndepărtarea de Dumnezeu, nu o face 
oare să aibă dubii în privinţa identităţii sale?! 

Curentele laiciste şi tendinţele relativiste, pragmatismul moral răspân- 
dit pe scară largă în Europa occidentală, care duc la compromiterea drep- 
turilor esențiale ale persoanei umane, pe de o parte, iar pe de alta, sechelele 
regimurilor totalitare din Europa orientală, cum ar fi concepțiile materia- 
liste şi filozofiile ateiste despre viață ce au lăsat în urma lor absenţa simțu- 
lui moral, moartea conştiinţei umane, întrețin în continuare lipsa de curaj, 
oboseala, lâncezeala printre creştini. Întrebarea care se pune aici este: cine 
poate să le dea curaj sau cine îi poate trezi din lâncezeală? 

Cu referire strictă la începuturile culturale şi religioase ale Europei, 
sfântul apostol Paul a îndeplinit un rol foarte important?. Pe urmele lui au 
venit alţii, de la Ierusalim, de la Roma sau de la Constantinopol, şi au tre- 
cut la „barbari”, adică la oamenii unor culturi învechite şi obosite, vestin- 
du-le evanghelia lui Cristos: negustori, soldați, oameni politici, iar mai târ- 
ziu preoți şi călugări misionari; printre aceştia, benedictinii au ocupat un 
loc de frunte. Cu ajutorul abaţiilor şi al altor instituţii benedictine răspân- 
dite de la coastele Mării Mediteraneene până la Mările Scandinave, din 
Irlanda şi până în Polonia, monahismul a constituit structura de bază a 
Europei creştine din primul mileniu. 


1 BENEDICT AL XVI-LEA, „Valori e prospettive per l'Europa di domani” (25 martie 2007), 
în: ZENIT (www.zenit.org). 

2 Iată cum descrie Josef Holzner acest moment: „Nici nu încape îndoială că Luca, ce 
avea în mod vădit legături cu Macedonia, şi-a îndreptat mai întâi gândul într-acolo. Într-o 
seară, Paul se găsea iarăşi cu prietenii săi în punctul unde Asia şi Europa îşi dau mâna. El 
se întreținea cu marinarii macedoneni şi privea peste munții Insulei Samotrace, scăldaţi în 
razele soarelui de seară. Un foc arzător îi copleşise sufletul apostolic. Într-o viziune nocturnă 
i-a fost lămurit sensul dorinţei sale. Din cealaltă parte a mării, de peste munţii Insulei Sa- 
motrace, venea spre el figura unui macedonean care întindea mâinile rugător spre el şi 
spunea: Vino în Macedonia şi ne ajută! Era strigătul Europei după creştinism. În ziua ur- 
mătoare, Paul le-a împărtăşit tovarăşilor săi visul pe care l-a avut. Toţi au fost de părere că 
lucrul vine de la Dumnezeu. Imediat după această apariție, ne-am gândit să mergem spre 
Macedonia. Am dedus din aceasta că Dumnezeu ne-a chemat să vestim evanghelia acolo”. 
J. HOLzNER, Paul din Tars, tr. Anton Bişoc, Sapientia, laşi 2002, 82-83. 

Nu este locul să dezvolt aici aspectul istoric al construcției europene, 
dar se poate vedea cu uşurinţă faptul că elementul religios, în special creg- 
tinismul, este constitutiv istoriei culturale şi morale a Europei. Autorita- 
tea romană, şcoala, universitatea, elaborarea dreptului, conciliile regionale 
şi naționale, mănăstirile, calendarul, limba latină sunt factori importanți 
ce au contribuit într-un mod cu totul deosebit la modelarea Europei, un 
continent în care toți împărtăşeau aceleaşi convingeri, principii şi valori. 
Cele două rupturi din mileniul al doilea — schisma ortodoxă şi Reforma 
protestantă - au lovit profund conştiințele creştinilor şi au introdus cultura 
neîncrederii față de celălalt; cu toate acestea, valorile creştine esenţiale au 
rămas. Mai grave însă decât aceste două rupturi au fost tezele Iluminismului 
potrivit cărora perspectiva creştină asupra omului şi a lumii ar fi superfluă 
sau chiar dăunătoare maturizării omului şi a societății. Din păcate, nici 
astăzi, după trei sute de ani de la declanşarea acestei crize, Bisericile creg- 
tine din Europa nu sunt împreună şi nu-şi unifică eforturile pentru a găsi 
un limbaj comun care să pătrundă în conştiințele oamenilor şi să le ves- 
tească în mod eficient vestea cea bună a mântuirii. Apelul la valoarea moş- 
tenirii creştine şi simpla invocare a tradiției sau a istoriei glorioase a tre- 
cutului nu sunt suficiente. Trebuie ceva mai mult. 

Oricum, „Europa este creştină înaintea oricărui alt continent, iar pri- 
matul acesta se impune atenţiei, indiferent de unghiul de abordare: demo- 
grafic, geografic, istoric, cultural, patrimonial, spiritual, misionar, filozofic, 
politic, economic şi ecumenic”?. Din păcate, această întâietate nu este 
prețuită de europeni, care se dovedesc uituci în privința propriilor rădăcini 
şi valori; în această privință sunt influenţaţi, probabil, şi de pluralismul 
religios şi filozofic pe care îl găzduiesc cu multă generozitate. Într-un anu- 
mit sens, diversitatea referințelor etice şi religioase este bună, pentru că 
întăreşte în om conştiinţa că nu este el propria lui măsură şi îi inculcă ideea 
că lumea nu începe şi nu se termină cu el. 

Desigur, există în Europa şi creştini practicanți; ei mărturisesc credința 
că Dumnezeu este izvorul a toate şi, în consecinţă, el este referința esenți- 
ală a vieţii lor. Ei cred în Dumnezeu creatorul, tatăl şi judecătorul tuturor 
oamenilor. Din această credință s-au născut şi se hrănesc umanismul şi 
valorile tipic europene: demnitatea persoanei umane, caracterul sacru al 
vieţii, valoarea de neînlocuit a familiei, importanța educaţiei, libertatea 
gândirii şi a religiei, protecţia juridică a persoanelor şi a minorităţilor, 
dezvoltarea ideii de muncă drept un bine personal şi social, exercitarea 
puterii politice ca slujire etc. Prin urmare, Bisericile şi comunităţile creştine 


3 T. Baconsky, „Europa creştină. Metoda cut & paste”, în Pentru un creştinism al noii 
Europe, Seria Boltzmann 3, Humanitas, Bucureşti 2007, 15. 

au dreptate atunci când apără şi preţuiesc această moştenire, împotrivin- 
du-se tendințelor de reducere a religiei la cult şi a Bisericii la sacristie. 
Vorbind despre această temă, Papa loan Paul al II-lea spunea într-un dis- 
curs adresat corpului diplomatic acreditat la Sfântul Scaun: „Marginaliza- 
rea religiilor care au contribuit şi contribuie încă la cultura şi la umanis- 
mul de care Europa este mândră în mod legitim mi se pare a fi o nedreptate 
şi, în acelaşi timp, o eroare de perspectivă”. 

Într-adevăr, aceasta este problema creştinismului european din zilele 
noastre: marginalizarea valorilor creştine, a Bisericii, a elementului religios, 
în general, şi a lui Dumnezeu, în special. Şi totuşi, această problemă a fost 
deja întâlnită în a doua jumătate a secolului al XX-lea, atunci când discuţiile 
pe tema secularizării, a morții lui Dumnezeu, a ieşirii din religie şi din Bi- 
serică erau destul de frecvente. Nietzsche afirmase cu un secol mai înainte 
că timpul religiilor a apus, că Dumnezeu a murit. Totalitarismele recente 
au susținut acelaşi lucru. Actualele strategii politice europene, ca să nu 
mai vorbim de Tratatul constituțional al Europei, sunt caracterizate de 
intenţii similare, adică vor să organizeze lumea fără Dumnezeu. În ochii 
multor sociologi ai religiilor, creştinismul de mâine arată deja îmbătrânit, 
divizat, minat de replierea identitară, strivit de invazia religiilor noi sau de 
formele vechi de necredinţă şi de ateism. La toate aceste pronosticuri sum- 
bre se adaugă şi faptul că inima creştinismului se deplasează de la Nord 
spre Sud, adică dinspre Europa spre America Latină, Africa şi Asia, unde 
numărul creştinilor este în continuă creştere. 

Dar, revenind la practicarea credinței creştine din Europa, trebuie sub- 
liniat faptul că tot mai puţini tineri frecventează Biserica, în special tinerii 
din Europa occidentală. De asemenea, trebuie spus că astăzi un mare nu- 
măr de copii nu ştiu nimic despre Biblie, nu cunosc riturile creştine, nu 
ştiu că se pot ruga lui Dumnezeu. Ce se mai poate spune oare despre faptul 
că, în acest context, scade numărul preoţilor (călugărilor şi călugărițelor), 
se diluează practica religioasă şi se înmulţesc dificultățile de transmitere a 
credinței într-un limbaj accesibil omului contemporan? 

Dacă vorbim despre Bisericile creştine din România, atunci situaţia re- 
ligioasă nu este la fel nici ca în alte țări foste comuniste, nici ca în țările 
occidentale: numărul de preoți şi de călugări este destul de mare, participa- 
rea la viața sacramentală a Bisericii ajunge până la 40% în cazul populaţiei 
urbane, se construiesc biserici, aşezăminte parohiale şi mănăstiri noi etc. 
Cu toate acestea, întâlnim şi chestiuni delicate care necesită o rezolvare 
rapidă: numărul redus al formatorilor de conştiinţe şi/sau al celor care 


1 Ioan PAUL AL II-lea, Discorso al Corpo diplomatico accreditato presso la Santa Sede, 
Giovedi, 10 gennaio 2002. 

sunt directori spirituali; creştinii nu-şi asumă valorile evangheliei în spa- 
țiul public şi se vorbeşte tot mai mult despre răspândirea „creştinismului 
de garsonieră”, despre transformarea credinţei în insignă; în ciuda prezen- 
ței facultăţilor de teologie în universități, dialogul dintre elitele laice şi 
ierarhie este destul de slab; Biserica şi alte instituţii publice sunt acuzate 
de manipularea lui Dumnezeu, care a ajuns o instituţie de partid; Biserica 
s-a lăsat preluată de „inflația” ideologică naționalistă şi a încurajat indi- 
rect sindromul „neapartenenţei”; Biserica nu are curajul să recunoască 
realitatea unui stat laic descreştinat, fapt care i-ar cere în mod imperios 
separarea clară între Biserică şi stats. 

Ţinând cont de situaţia în care se găseşte creştinismul la nivel local şi la 
nivel universal, putem spune că actul credinţei creştine nu mai are puterea 
de a structura instituții, de a determina comportamente sociale, de a mo- 
dela o cultură, de a imprima o mentalitate. Nu este vorba atât de laicizare 
sau de secularizare, cât, mai ales, de ceea ce Marcel Gauchet numea „ieşi- 
rea din religie” sau căderea de tensiune în sânul Bisericilor tradiționale 
din Europa. După unii observatori, ar fi vorba de o cotitură a culturii euro- 
pene sau de o desbisericire a Europei (the unchurching of Europe), care nu 
înseamnă dispariția credințelor religioase, ci golirea de substanță sau de 
fundament a elementelor religioase€. Tot mai mulți analişti ai acestui 
fenomen susţin că revenirea la dimensiunea religioasă din Europa catolică, 
din Europa ortodoxă sau din Europa protestantă, nu corespunde propriu-zis 
unei întoarceri la religie, ci, mai degrabă, unei adaptări a credinţei la con- 
dițiile moderne ale vieţii sociale şi personale”. 


Mărturia creştină 


Chiar dacă problemele pe care creştinii europeni trebuie să le înfrunte 
astăzi sunt multe, ei nu au renunțat la datoriile şi misiunea lor. Creştinis- 
mul pe care unii îl credeau deja mort sau cel puţin muribund manifestă o 
vitalitate surprinzătoare. Exemplul cel mai bun pentru a ilustra această 
situaţie este alegerea Papei loan Paul al II-lea. În plin avânt al fenomenului 
ateismului şi al desacralizării în Europa de Est, într-o seară de octombrie 
a anului 1978, arhiepiscopul din Cracovia (Polonia), aşadar dintr-o țară 
„marxistă” a Europei Centrale, este chemat să preia conducerea Bisericii 
Catolice. Un alt exemplu, viaţa religioasă din România: deşi românii au 
intrat în Uniunea Europeană, cum s-ar spune, într-o asociaţie a ţărilor 
secularizate, mulți tineri răspund vocației la preoţie şi la viața consacrată, 


5 Cf. A. PLEŞU, Obscenitatea publică, Humanitas, Bucureşti 2005, 266-269, 273-275. 

6 Cf. M. GAUCHET, Ieşirea din religie (1998), tr. Mona Antohi, Humanitas, Bucureşti 
2005, 15-16. 

1 Cf. M. GAUCHET, Ieşirea din religie, 29-30. 

bisericile sunt frecventate în zilele de duminică şi sărbători, oamenii îşi 
botează copiii şi participă la sacramente, în fine, Biserica este prezentă 
(deşi cam discret şi ineficient) în şcoală şi în societate. Deci Biserica nu este 
pe moarte. Mesajul creştin este aşteptat chiar şi de oamenii care par să-l 
ignore: parlamentari, universitari, oameni de afaceri şi alții. Dacă mărtu- 
ria creştină atrage atenţia şi în aceste situaţii problematice, atunci trebuie 
continuat drumul mărturiei. 

Potrivit lui Paul Ricoeur, omul modern se confruntă cu patru provocări 
relevante: autonomia existenţei, satisfacerea imediată şi gratuită a dorin- 
ţelor de orice fel, atracția puterii şi pericolul acceptării ideii că viața nu are 
sens şi nici nu trebuie căutat:. Ţine de domeniul evidenţei faptul că omul 
de astăzi se încolăceşte în jurul propriei sale existențe, refuzând să dea 
cont despre sine în fața altuia şi, în ultimă instanţă, refuzând să-şi accepte 
condiţia de creatură. Dacă lucrurile se întâmplă astfel, atunci asistăm la 
victoria individualismului. În prelungirea acestui trist triumf şi pe măsură 
ce îi sunt satisfăcute nevoile sale esenţiale (dacă are noroc!), omul intră 
într-o lume a capriciului şi a arbitrarului; vrea totul şi imediat. Aceasta ar 
fi victoria concupiscenţei, a poftei. Mai departe, ajungând să-şi revendice 
doar drepturi şi dând uitării propriile datorii, vedem cum în societatea ci- 
nică din care şi noi facem parte cel mai arogant sau cel mai tare îşi impune 
legea proprie călcând în picioare drepturile celorlalți. Mereu mai mult şi 
imediat, dar în ce scop? Se poate trăi fără repere, fără criterii şi fără finali- 
tate? Pentru unii nimic nu mai are sens: nici munca, nici sexualitatea, nici 
distracţiile etc. Lumea este „dezvrăjită”, rațiunea nu poate şi nici nu merită 
să cunoască adevărul; filozofia dominantă este nihilismul, iar morala se 
numeşte relativism şi pragmatism. Astfel, modernitatea şi-a propus să-l 
elibereze pe om şi, în cele din urmă, l-a făcut sclav. 

În zilele noastre omul modern din viziunea lui Ricoeur face un pas înainte 
şi doreşte să-şi organizeze viața fără Dumnezeu. Expresia acestei conştiinţe 
este rezumată în următoarele cuvinte de Albert Camus în romanul Ciuma: 


Mă interesează să ştiu cum se devine sfânt. I se răspunde: Dar dumneavoastră 
nu credeți în Dumnezeu! Da, chiar aşa: poți să fii sfânt fără Dumnezeu? Aceasta 
este singura problemă concretă care mă preocupă astăzi: cum să fii sfânt fără 
Dumnezeus?. 


Oare este posibil aşa ceva? Se poate trăi fără sens, fără Dumnezeu? 
Pentru un istoric al religiilor precum Mircea Eliade, aşa ceva nu este 
posibil: 


8 Cf. P RICOEUR, „Prospective et utopie. Prévision économique et choix éthique”, Esprit 
(février 1966) 178-193. 
° Apud G. BRUNI, Grammatica dell ecumenismo, Cittadella Editrice, Assisi 2005, 262. 

omul areligios al societăţilor moderne este încă hrănit şi ajutat de activitatea 
inconştientului său, fără să atingă însă o experienţă şi o viziune a lumii cu 
adevărat religioase. Inconştientul îi oferă soluții la problemele propriei existențe, 
îndeplinind astfel rolul religiei, pentru că, înainte de a deveni, prin religie, cre- 
atoare de valori, existenţa îi datorează religiei integritatea. S-ar putea spune 
chiar că, într-o anumită măsură, la oamenii moderni care se proclamă areligi- 
oşi religia şi mitologia s-au cuibărit undeva în noaptea inconştientului, ceea ce 
înseamnă şi că posibilităţile de a ajunge la o experienţă religioasă a vieţii zac 
ascunse undeva în străfundurile fiinţei lor. Dintr-o perspectivă iudeo-creştină, 
s-ar putea spune chiar că nonreligia echivalează cu o nouă cădere a omului: 
omul areligios pare să-şi fi pierdut capacitatea de a trăi conştient religia, deci 
de a o înțelege şi de a şi-o asuma; în străfundurile ființei sale urmele însă nu 
s-au şters cu totul, tot aşa cum, după prima cădere, deşi orbit spiritual, strămo- 
şul lui, omul primordial, Adam, mai păstrase destulă înțelepciune ca să poată 
regăsi urmele lui Dumnezeu în Lume. După prima cădere religiozitatea se pră- 
buşise la nivelul conştiinţei sfâşiate; după cea de-a doua s-a prăbuşit şi mai jos, 
în străfundurile inconştientului, şi a fost uitată". 


Este greu de cuantificat cât de mult s-a adâncit uitarea lui Dumnezeu în 
Europa; ceea ce se observă este faptul că, dacă la început Dumnezeu a făcut 
Europa, acum Europa îl desface pe Dumnezeu!!. Cum? Dezvoltând doctrina 
individualismului prin intermediul mecanismelor de piață şi al noilor teh- 
nologii şi prin disoluția claselor sociale cu putere de structurare, cum ar fi 
țărănimea şi clasa muncitoare, care ofereau repere de orientare oamenilor 
mai simpli. Individul european se plânge că şi-a pierdut reperele, dar nu 
caută altele; în mod inconştient, se încredințează acelora care îi propun 
mesaje publicitare şi adoptă, în general, calea mimetismului social. În fața 
acestei evoluţii Bisericile se simt neputincioase. Ele nu reuşesc să-şi impună 
regulile morale la nivelul legislativului şi cu greu reuşesc să promoveze 
printre credincioşii laici simțul discernământului, criterii de orientare în- 
tre ceea ce este bine şi ceea ce este rău. 

Revenind la necesitatea continuării mărturiei, trebuie să subliniem că 
în timpul celor două milenii de existență Biserica a dat o mărturie puterni- 
că despre propria sa speranță, dezvoltând în funcție de împrejurări trei 
accente importante: părerea de rău, acțiunea şi compasiunea. În zilele 
noastre accentul cade pe compasiune, dar ca să nu alunecăm într-un senti- 
mentalism bolnăvicios trebuie să păstrăm o doză suficientă de părere de 
rău şi de acțiune. De aceea, în Europa de astăzi creştinii nu trebuie să se 
teamă şi să aibă curajul de a regăsi puterea de a discerne între bine şi rău, 
să-şi susțină voinţa de acțiune, să nu adoarmă în resemnare, eliberându-se 


1 M. ELIADE, Sacrul şi profanul (1957, 1965), (tr. Brânduşa Prelipceanu), Humanitas, 
Bucureşti 1995, 185-186. 
1 Cf. J. BorssoNNAT, Dieu et l’Europe, Desclée de Brouwer, Paris 2005, 171-173. 

de orice fel de judecată prin toleranţă şi de orice responsabilitate personală 
invocând apăsarea structurilor. Cum poți să spui eu, mie şi, în acelaşi timp, 
să refuzi să fii responsabil? Dar, de fapt, aceasta este drama omului modern. 

Potrivit lui Emmanuel Mounier, reconstrucția persoanei din interiorul 
individului ar trebui să atingă trei niveluri: moral, social şi spiritual. În seco- 
lul al XIX-lea Biserica a pus accentul mai mult pe nivelul moral şi mai puţin 
pe cel social şi spiritual. Nu s-a insistat suficient pe responsabilitatea perso- 
nală a creştinului în domeniul social. Recentele eforturi de reabilitare a învă- 
țăturii sociale inspirate de evanghelie se îndreaptă în direcția cea bună. În ce 
priveşte nivelul spiritual, este necesar să evităm pericolul pietismului şi să 
punem accentul pe dimensiunea colectivă a vieţii spirituale, adică să dăm un 
impuls nou vieţii liturgice în spiritul comuniunii ecleziale. În felul acesta, 
spiritualul şi socialul vor avea efecte pozitive asupra moralului, oferindu-i 
aspectul comunitar. Familia este un loc în care se aşteaptă astăzi conjugarea 
acestor trei dimensiuni; prin spiritualitatea de comuniune, căsătoria încetează 
de a fi o aventură existenţială, având scopul de a satisface necesităţile biologice 
a doi indivizi şi devine o comunitate nouă de persoane, în care copii se bucură 
de faptul că părinţii îşi asumă împreună responsabilitățile comune. 

Aşadar mărturia creştină din zilele noastre ar trebui să dezvolte sensul 
comuniunii pornind de la persoana lui Isus Cristos şi de la ceea ce el le-a 
cerut creştinilor: aprofundarea învățăturii sfinte, comuniunea fraternă, 
frângerea pâinii, rugăciunea (cf. Fap 2,42-43). Pe această cale a mărturiei 
se ajunge şi la dialogul cu reprezentanții altor religii, pentru că Isus i-a 
trimis pe ucenici să ducă vestea cea bună la toți oamenii, până la marginile 
lumii, la toate tradiţiile şi culturile. Asta înseamnă că mesajul creştin nu 
trebuie închis într-o singură cultură cum ar fi cea europeană. Din acest 
punct de vedere, mondializarea este o şansă, iar creştinii nu trebuie să 
vadă în ea doar dimensiunea economică sau financiară. Prin contribuția la 
instaurarea dreptăţii sociale, la promovarea păcii şi la respectarea dreptu- 
rilor fundamentale ale persoanei umane la nivel mondial, creştinii au şansa 
de a-l globaliza chiar pe însuşi Întemeietorul lor, pe Isus Cristos. 


„Dumnezeu se întoarce” 


Numeroase studii dedicate fenomenului religios contemporan evidenţi- 
ază revenirea lumii secularizate la Dumnezeu, chiar dacă această revenire 
nu respectă formele tradiționale cunoscute. La această concluzie a ajuns şi 
Jean Delumeau, care într-un studiu din 1977 se întreba: Oare creştinismul 
va muri?” Deosebind valorile tradiționale şi tendinţele noi din cadrul 


12 Cf. J. DELUMEAU, În aşteptarea zorilor. Un creştinism pentru mâine (2003), tr. Giuliano 
Sfichi, Polirom, laşi 2006, 9-26. 

creştinismului, J. Delumeau a arătat că în Europa interesul față de creşti- 
nismul tradițional înregistrează un regres. Biserica Catolică a reacționat şi 
a încercat un răspuns la „descreştinarea progresivă şi radicală a continen- 
tului” prin „noua evanghelizare”. Dar reuşita acestei lucrări se lasă încă 
aşteptată. Neîndoielnic, în Europa de astăzi coordonatele creştinismului 
de altădată s-au estompat şi valorile creştine ca atare nu mai sunt moşte- 
nite şi transmise prin parohie, familie, comunitate, ci reprezintă un obiect 
de alegere personală, liberă. 

Dar această criză a structurilor tradiționale a scos la suprafață alte ele- 
mente, cum ar fi proliferarea religiosului în cadrul unor grupări mai calde 
şi mai intime (de exemplu, în comunităţile evanghelice şi carismatice); că- 
utarea personală a lui Dumnezeu, care este calificată uneori ca bricolaj, 
deoarece se inspiră dintr-un fond religios planetar; accentele mistice ale 
experienţei religioase etc. Biserica Catolică a preluat mesajul acestui semn 
al timpurilor şi a reuşit să integreze mişcările carismatice; Paul al VI-lea şi 
Ioan Paul al II-lea le considerau o şansă pentru Biserică. Ele ilustrează 
două aspecte importante ale fenomenului religios contemporan. Pe de o 
parte, este vorba de reacţia la locul pe care civilizația noastră îl acordă 
unor valori religioase precum rugăciunea colectivă şi carismatică. Pe de 
altă parte, într-o lume plată, impersonală şi monotonă, ele pledează pentru 
o religie caldă, trăită într-o atmosferă de efuziune, de spontaneitate, de 
bucurie şi sărbătoare. Deci aceste mişcări carismatice au dus la o mai mare 
apropiere între creştini, au promovat un cult nerepetitiv, cald şi optimist, 
au favorizat enunțările simple ale credinţei, structurile comunitare de pro- 
ximitate, acordând o atenție deosebită categoriilor sociale defavorizate: 
săraci, bolnavi, şomeri, imigranți etc.!:. 

În ultimii ani am asistat la o schimbare a intențiilor şi direcțiilor inițiale 
pe care le-au avut mişcările carismatice de reînnoire a vieții religioase, 
schimbare ce a condus, printre altele, la atitudini fundamentaliste şi agre- 
sive. Cu toate acestea, şi pe această cale, Dumnezeu a revenit în spațiul 
vieţii publice, iar religia a recuperat o parte din terenul pierdut. Astfel, 
s-au publicat destul de multe cărți şi reviste religioase; s-au înmulțit dez- 
baterile televizate sau radiodifuzate pe teme religioase; până şi responsa- 
bilii politici din ţările profund laiciste, precum Franța, apelează acum la 
factorul religios pentru a rezolva anumite tensiuni din viața civilă. În mod 
paradoxal (sau firesc?), alți factori sociali şi religioşi, precum fragilitatea 
echilibrului mondial, violența ce proliferează în societăţile tehnologizate şi 
islamul, a doua religie a Occidentului, explică în parte revenirea Europei la 
Dumnezeu. Dar în loc să aducă linişte, religiile produc teamă. Ştim bine că 


13 Cf. J. DELUMEAU, În aşteptarea zorilor, 195-201. 

atentatele de la 11 septembrie 2001, terorismul islamist, conflictele din Ori- 
entul Apropiat nu-şi au originea în religii; totuşi, unii țin să le hrănească 
cu ingrediente religioase. De aceea, deşi religia a revenit în viața publică, 
ea este percepută ca un element destabilizator, ca un vector al conflictelor. 

In acest context marcat de o percepţie negativă a religiei şi de pluralism 
religios, întrebări de genul „cine sunt creştinii?” sau „cine sunt adepţii 
celorlalte religii?” sunt întrebări grele. Dacă aceste întrebări sunt puse de 
creştinii laici, atunci e bine; pluralismul religios nu poate avea influențe 
negative câtă vreme există conştiinţa rolului credinţei creştine, iar creştinii 
îşi preţuiesc valorile specifice. Dacă laicii creştini nu-şi pun astfel de între- 
bări, atunci preoţii trebuie să le ofere mijloacele adecvate pentru a se trezi 
la realitate şi a înțelege „speranţa care este în ei” (1Pt 3,15), adică să le 
inculce curajul de a susține şi de a afirma ceea ce îi deosebeşte de alţii. 

Făcând o scurtă paranteză, să amintim faptul că a fi creştin înseamnă şi 
o anumită relaţie cu istoria, o anumită experienţă a timpului. Este vorba 
de timpul care se deschide în urma şi în fața omului, oferind prezentului 
adâncime şi sens. Această adâncime nu-i permite omului să trăiască într-un 
prezent instantaneu şi fugitiv, urgent, umflat de importanța actualităţii. 
Insă majoritatea contemporanilor noştri trăiesc într-un prezent fixat asu- 
pra lui însuşi. Acesta este prezentul omului care nu crede în Dumnezeu, 
care nu suportă să i se vorbească despre Dumnezeu şi consideră toate reli- 
giile un fel de rămăşiţă stânjenitoare a trecutului. Dar pentru un creştin 
credința este nu atât rodul unui act de supunere şi de ascultare față de o 
tradiție uitată, cât, mai ales, o alegere. Din acest punct de vedere, credința 
constituie lumina şi timpul creştinului. Pentru că astăzi civilizația post- 
modernă nu mai cultivă relaţia cu istoria, cu timpul, creştinul se simte ca 
peştele pe uscat. De aceea, se poate spune că istoria, ca acumulare a trecu- 
tului creştinismului, ca memorie a valorilor creştine, este apa în care se 
mișcă homo christianus“. 

Inţelegerea identităţii creştine ca relație cu timpul se estompează. As- 
tăzi se insistă mai mult pe identitatea creştină izvorâtă din celebrarea ru- 
găciunii în grupuri mici, din dialogurile purtate în anumite cercuri teologice 
de elită, din participarea la cateheze şi la acțiuni caritative, la inițiativele 
voluntariatului, pe scurt, se accentuează identitatea ce provine dintr-un 
simț rafinat al apartenenţei la Biserică. Dar toate aceste elemente deschid 
drumul către o anumită exagerare a importanţei aspectelor interioare în 
viața de credință. Se pare că pentru mulți există o problemă ce separă cre- 
dința în Dumnezeu de apartenenţa la Biserică (believing without belonging 
- Grace Davie). 


14 Cf. B. SIcHERE, Cattolico. Perché non dobbiamo rassegnarci a un mondo senza Dio 
(2005), Lindau, Torino 2007, 15-16. 

Desigur, nici situaţia identităţii subțiri, prea spiritualizată, nu trebuie 
generalizată, deoarece nu există un model unic de creştinism sau catoli- 
cism. Din acest punct de vedere, Biserica Catolică este pluralistă, întrucât 
se adaptează la timpuri şi locuri diferite. De exemplu, dacă ne referim la 
Europa, avem experiența poloneză şi irlandeză a catolicismului, care e pu- 
ternic legată de identitatea națională, dar avem şi experiența românească, 
ce e plămădită pe trăirea în interiorul unei societăţi ortodoxe. Prin urmare, 
trebuie să facem mereu distincţie între transmiterea credinţei şi cultura în 
care credința se întrupează. Conştiinţa creştinului modern constă tocmai 
în aceasta: credința este pentru fiecare om în parte, dar nu se reduce la o 
singură cultură”. 

Deşi aspectele revenirii fenomenului religios în actualitatea civilizaţiei 
postmoderne sunt criticabile, trebuie spus că ele confirmă un fapt impor- 
tant, şi anume că încercarea de a expulza religia din viața publică a eşuat, 
mai mult, a favorizat formarea conştiinţei potrivit căreia supraviețuirea 
omului în secolul al XXI-lea este legată de rolul central pe care religia îl 
ocupă atât în viața individuală, cât şi în viața publică. Cert este că astăzi 
referința la valorile etice şi religioase a asumat o importanță deosebită 
pentru politicieni, economişti, sociologi, universitari, cercetători şi, în ge- 
neral, pentru toţi aceia care activează în spaţiul public. Desigur, cu referire 
la această chestiune, se cer flexibilitate, capacitate de dialog şi spirit de 
educaţie, fiindcă redescoperirea rolului religiei în viața publică trebuie 
contrabalansată cu remodelarea identităţilor într-un context pluralist din 
punct de vedere cultural şi religios, aşa cum este Europa contemporană. 
Este necesar ca fiecare religie să se deschidă spre celelalte, să nu absoluti- 
zeze propriul crez, să înveţe conviețuirea şi exprimarea publică împreună 
cu celelalte. 

Pluralismul este una dintre multele rădăcini ale culturii europene. Dacă 
luăm ca exemplu România din perioada interbelică, atunci putem vedea că 
în oraşele mari precum Bucureşti, Cluj sau laşi se găseau biserici ortodoxe, 
biserici romano-catolice, biserici greco-catolice, dar şi sinagogi pentru evrei 
sau case de rugăciune pentru cultele neoprotestante. De aceea, dacă Europa 
vrea să se recunoască pe sine, nu-şi poate ignora rădăcinile creştine. De 
asemenea, nu-şi poate ignora rădăcina pluralismului, pentru că în trans- 
miterea culturii ea este datoare grecilor şi romanilor, arabilor şi evreilor. 
Din această experiență Europa trebuie să rețină că viitorul este o identitate 
deschisă', că toleranța este o forță, că ideologiile închise şi totalitare aduc 


15 Cf. Ch. TAYLOR, „La modernità della religione”, în P GIOvANETTI, ed., Europa. Religi- 
oni. Laicită, Ancora, Roma 2007, 30-31. 

16 Cf. B. GEREMEK, „Il futuro dell'Europa è il pluralismo”, în P GIOvANETTI, ed., Europa. 
Religioni. Laicità, 48-49. 

sărăcie în viața unui individ sau a unei naţiuni şi, de aceea, ofertele lor de 
fericire imediată trebuie refuzate sau respinse. 


Creştinismul şi ruptura culturală 


După cum am văzut mai sus, creştinismul nu s-a născut în Europa, ci în 
Asia Mică, într-un loc în care se întâlnesc trei continente: Asia, Africa şi 
Europa. Această întâlnire nu a fost niciodată pur geografică, ci şi spirituală. 
De aceea, putem afirma că aspectul „intercultural” ţine de matricea în 
care s-a născut creştinismul, iar moştenirea originii, care nu a avut loc în 
Europa, rămâne rădăcina vitală a întregului, rămâne criteriul şi critica a 
ceea ce este pur european. 

În cazul de față, prin termenul „european” nu se înțelege ceva monoli- 
tic. Dimpotrivă, din punct de vedere cronologic şi cultural, „european” de- 
semnează o realitate cu mai multe straturi. Avem mai întâi rezultatul pro- 
cesului de „înculturare” în lumea greacă şi în cea romană, după care a 
venit ceea ce ieşit din „înculturare” în rândul popoarelor germanice, slave 
şi neolatine. Toate aceste culturi, din antichitate până în Evul Mediu, în 
epoca modernă şi contemporană, au urmat drumuri largi de-a lungul cărora 
creştinismul a trebuit să se nască din nou, ca să spunem aşa, pentru că nu 
a subzistat în sine şi de la sine. Aceste procese de adaptare pun în evidență 
faptul că exodul, ruptura culturală, moartea şi renaşterea sunt trăsături 
fundamentale ale creştinismului. Desigur, istoria creştinismului începe cu 
Abraham, cu porunca primită de acesta: „leşi din țara ta, din patria ta şi 
din casa ta” (Gen 12,1). Pe această linie, putem spune că nimeni nu găseşte 
credința ca pe un lucru ce-i aparține. Credinţa vine din afară. Nimeni nu 
se naşte creştin, nici atunci când părinţii lui sunt creştini şi trăiesc într-o 
societate creştină. Creştinismul este mereu o nouă naştere. Începem să fim 
creştini prin Botez, nu prin naştere biologică. Prin urmare, credința creştină 
nu este produsul experiențelor noastre interioare, ci un eveniment care 
vine în întâmpinarea noastră, dar din afară noastră (R. Guardini). Catego- 
riile de „întâlnire”, de „alteritate” (Levinas), de eveniment descriu originea 
profundă a credinţei creştine şi arată limitele conceptului de „experiență”. 
În lumina categoriilor de mai sus, experiența credinței este urmarea unei 
întâlniri, nu coborârea în interiorul nostru psihologic. Să adăugăm şi că pe 
întâlnire, pe eveniment se bazează caracterul istoric al credinței”. 

Cu această cheie de lectură a realităţii vieţii spirituale în mână şi ținând 
cont de valul de necredință ce loveşte lumea de astăzi, ce-ar trebui să facă cei 
ce se consideră creştini? Cum ar putea să privească ei la ziua de mâine? 


11 Cf. J. RATZINGER, Fede, Verità e Tolleranza. Il cristianesimo e le religioni del mondo, 
Edizioni Cantagalli, Siena 2003, 89-92. 

Mai întâi, să recunoască faptul că sunt o minoritate calificată atât în 
lume, cât şi în țară, însă o minoritate activă. În centrul acțiunilor lor pu- 
blice să rămână promovarea valorilor creştine care susțin pe dedesubt nu- 
meroase convingeri laice: demnitatea persoanei umane, libertatea, solida- 
ritatea, grija față de mediul înconjurător etc. Apoi, să fie o minoritate 
flexibilă şi adaptabilă la condiţiile conjuncturilor actuale. În sensul acesta, 
chiar şi necreştinii apreciază iniţiativele ce au dus la salvgardarea fundați- 
ilor culturale, la înființarea unor şcoli noi de credință, la dezvoltarea unor 
programe sociale şi, mai ales, inițiativele consacrate formării şi educării 
tineretului în spiritul solidarității şi comuniunii internaţionale. De exem- 
plu, Zilele Mondiale ale Tineretului suscită admiraţie şi respect chiar şi în 
cadrul instituţiilor laiciste, ca să nu mai vorbim de admiraţia Bisericilor 
ortodoxe şi protestante. 

Totuşi, problema rămâne: mulți dintre contemporanii noştri se comportă 
ca şi cum Dumnezeu nu ar exista (etsi Deus non daretur), nu arată prin 
felul lor de viață şi de gândire că ar avea nevoie de un Mântuitor, unii nici 
nu ştiu că există un Mântuitor. Dar oare chiar se poate renunţa la Isus 
Cristos? Ce este de făcut? Din punct de vedere cultural, se aşteaptă de la 
creştini să instituie un dialog cu necreştinii, cu cei care nu cred, iar în ca- 
drul acestui dialog ei să rămână fideli următoarei linii de fond: să trăiască 
şi să propună în spaţiul public credința care provine din Logos, din Rațiu- 
nea creatoare, din Rațiunea deschisă la tot ceea ce este cu adevărat raţio- 
nal. În mod concret, oamenii credincioşi să vină în cadrul acestui dialog cu 
o propunere. Astfel, dacă în epoca Iluminismului s-a încercat înțelegerea şi 
definirea normelor morale esențiale, spunând că ele ar fi valide etsi Deus 
non daretur (chiar şi în cazul în care Dumnezeu nu ar exista), în momentul 
de față, să fie răsturnată axioma iluministă şi să se spună: chiar şi acela 
care nu reuşeşte să găsească motive suficiente pentru acceptarea lui Dum- 
nezeu să trăiască şi să-şi orienteze viața veluti si Deus daretur (ca şi cum 
Dumnezeu ar exista). Acesta era sfatul pe care îl dădea Pascal prietenilor 
săi necredincioşi. Aceasta este propunerea pe care creştinii ar trebui să o 
facă acelora care nu cred. Acceptarea axiomei ar garanta libertatea de 
acțiune în spaţiul public pentru toţi, indiferent dacă sunt credincioşi sau 
necredincioşi!ă. 

Din punct de vedere creştin, de la oamenii care cred se cere să fie atenţi 
la propria lor mărturie în mijlocul lumii. Într-adevăr, mărturia lor negativă 
a întunecat imaginea lui Dumnezeu şi a deschis drumul necredinței. Măr- 
turia pozitivă ar comporta trei planuri de acțiune specifică şi imediată: 


18 Cf. J. RATZINGER, L'Europa di Benedetto nella crisi delle culture, Edizioni Cantagalli, 
Siena 2005, 57-65. 

„vestirea cuvântului lui Dumnezeu (Ferygma-martyria), celebrarea sacra- 
mentelor (leiturgia), slujirea carităţii (diakonia). Aceste trei datorii se in- 
terpelează reciproc şi nu se pot separa una de alta. Caritatea nu este pen- 
tru Biserică un fel de activitate de asistență socială care ar putea fi lăsată 
în seama altora, ci ţine de natura sa, este o expresie a naturii sale la care 
nu se poate renunţa. Biserica este familia lui Dumnezeu în lume. În această 
familie nimeni nu trebuie să sufere din cauza lipsei celor necesare. Dar, în 
acelaşi timp, caritas-agape depăşeşte frontierele Bisericii; parabola bunului 
samaritean rămâne criteriul de evaluare, impune universalitatea iubirii ce 
se îndreaptă spre acela care este în nevoi, „întâlnit din întâmplare” (cf. 
Le 10,31), oricare ar fi el. Păstrând această universalitate a poruncii iubi- 
rii, există însă o exigență specific eclezială — aceea potrivit căreia, chiar în 
Biserică, în calitate de familie, nici un membru nu trebuie să sufere pentru 
că se află în nevoi. Cuvintele Scrisorii către Galateni sunt clare în sensul 
acesta: „Aşadar acum, cât avem timp, să facem bine tuturor şi, mai ales, 
celor de aceeaşi credință” (Gal 6,10)!*. 

Să vedem pe scurt cum se întrepătrund aceste aspecte ale mărturiei 
creştine în viața sfântului Benedict, patronul Europei. După cum spun 
majoritatea biografilor săi, la sfârşitul secolului al V-lea tânărul Benedict, 
student la Roma, a părăsit Cetatea Eternă pentru a-l căuta pe Dumnezeu 
în singurătate. Era nemulțumit de viața pe care o ducea într-o civilizaţie 
ajunsă la asfinţit; simţea că acest fel de existență îl conducea spre pierzare. 
În consecință, a părăsit casa părintească, proprietăţile, studiul, viitoarea 
lui carieră şi s-a consacrat vieții contemplative în singurătate. Benedict a 
înțeles treptat că omul trebuie să-l caute pe Dumnezeu tot timpul vieţii lui 
şi a intuit că oricine vrea să facă parte dintr-o comunitate de monahi tre- 
buie supus unei examinări atente pentru a stabili clar dacă respectivul „îl 
caută cu adevărat pe Dumnezeu”. Această căutare se baza, mai ales, pe 
ascultare. Totul depindea de disponibilitatea interioară de a asculta. Dar 
viața creştinului este strâns legată de cuvântul lui Dumnezeu; dacă nu se 
deschide spre acest cuvânt şi rămâne închis în el însuşi şi în voința sa, 
atunci este un om pierdut. De aceea, Benedict a spus: „Ce este mai frumos 
decât glasul Domnului care ne cheamă la el? Vedeţi, în bunătatea lui, Dom- 
nul ne arată calea spre viață”. Dar omul care îl caută de unul singur pe 
Dumnezeu poate să greşească. Aceasta a fost experienţa lui Benedict, care 
a ajuns să înțeleagă valoarea vieții comunitare. După trei ani de singurătate, 
într-o zi de Paşti a fost vizitat de un preot care i-a adus ceva de mâncare şi 
i-a spus: „Vino mai aproape şi mănâncă această mâncare, pentru că astăzi 


19 BENEDICT AL XVI-LEA, Scrisoarea enciclică Deus caritas est (25 decembrie 2005), nr. 25, 
tr. W. Dancă, Presa Bună, laşi 2006, 38-39. 

este Paştele”. Benedict, care trăia în afara timpului şi nu ţinea cont de 
succesiunea zilelor, i-a răspuns: „Da, astăzi pentru mine este Paştele pen- 
tru că mi-a fost îngăduit să te întâlnesc”. Preotul l-a corectat spunându-i 
că aceea era chiar ziua de Paşti; de aceea, era frumos să mănânce împreună 
darurile Domnului. Aşadar pentru a-l căuta pe Dumnezeu este important 
să avem sprijinul unei comunități. Cuvântul lui Dumnezeu a fost încredin- 
țat unei comunităţi şi în interiorul ei este interpretat, devine faptă şi acți- 
onează. Acela care îl ascultă pe Dumnezeu este gata să i se supună; în 
acelaşi timp, se dispune sufleteşte să iasă din propria găoace şi să se des- 
chidă către ceilalți. Acest lucru este reflectat în regula benedictină: mona- 
hii aleg un abate, un părinte care interpretează voința lui Dumnezeu pen- 
tru toată comunitatea; însă abatele trebuie să asculte şi el de sfatul fraților 
săi; astfel, monahii ascultă unii de alții. Chiar dacă în 529 Benedict a înfi- 
ințat mănăstirea de la Montecassino pentru a le oferi fraţilor o regulă de 
viaţă bazată pe credinţă şi un loc de pace în care să se sfințească şi să devină 
temple vii ale lui Dumnezeu, el nu considera niciodată că mănăstirea este 
ruptă de lume şi de pericolele din interiorul lumii. În legătură cu acest as- 
pect, iată un moment semnificativ din viața lui Benedict. Se spune că, în- 
tr-o zi, regele goților, Totila, a venit la Montecassino, dar ca să nu afle Be- 
nedict cine este el cu adevărat, l-a trimis înainte pe scutierul său îmbrăcat 
în rege. Abatele a înțeles repede vicleşugul şi l-a primit pe falsul rege Totila 
cu aceste cuvinte: „Dă jos ceea ce ai pe tine pentru că nu-ți aparține”. Apoi 
când a venit Totila cel adevărat şi s-a prosternat în fața lui Benedict, acesta, 
după ce l-a invitat să se ridice, i-a reproşat toate nelegiuirile sale şi i-a pre- 
zis ceea ce îl aşteaptă în viitor. Grigore cel Mare, în legătură cu acest fapt, 
a scris: „De atunci Totila a fost mai puţin crud”. 

Aşadar credința ca eveniment şi întâlnire introduce o ruptură în men- 
talitatea şi cultura omului sau comunităţii. Viaţa care se hrăneşte din cre- 
dință răspândeşte pacea în lume începând de la mediul în care se găseşte 
omul care crede şi acționează în spiritul credinței. Fără îndoială, credința 
nu creează o lume perfectă, dar poate să facă mai bună lumea prezentă. 


Trăim din iubirea altora 


Globalizarea şi Uniunea Europeană înseamnă pluralism, de la pluralis- 
mul cultural până la cel religios. Mondializarea şi diversitatea pot fi o pie- 
dică, dar şi o şansă în drumul spre Dumnezeu. În această ultimă direcție 
au mers creştinii europeni tari în credință: sfântul Augustin, sfântul Bene- 
dict, sfântul Dominic, sfânta Tereza de Avila, sfântul Francisc de Sales, 


2 Cf. O. LECHNER, „Benedetto da Norcia. Il patrono d'Europa”, în G. Porr, I grandi 
della fede, Piemme, Casale Monferrato 1992, 43-49. 

fericitul Ieremia Valahul, martirii români Anton Durcovici şi Vladimir 
Ghika. Ei au fructificat pluralismul, definindu-şi şi promovându-şi propria 
identitate creştină printr-un dialog intens cu Dumnezeu, prin rugăciune şi 
printr-o celebrare vie a tainelor Bisericii. Astfel, trăirea dimensiunii verti- 
cale a identităţii creştine este manifestarea cea mai vizibilă a prezenţei lui 
Dumnezeu în inima societății. 

Este un semn de speranţă faptul că în România, dar şi în alte părți ale 
Europei, se construiesc sau se renovează biserici. Prin ele însele sunt un 
semn că omul nu trăieşte doar cu pâine. Neîndoielnic, o lume care ar fi 
doar civilizația maşinilor, a muncii şi a producţiei ar fi o lume irespirabilă. 
Omul care se roagă, comunitatea care celebrează manifestă faptul că îl 
primesc pe Cristos ca să-l împărtăşească altora. 

Dincolo de Liturghia oficială, canonică a Bisericii, există o liturghie per- 
sonală, cotidiană a fiecărui creştin. Vladimir Ghika numea această litur- 
ghie cu diferiți termeni: liturghia săracului care pune în act teologia nevo- 
ilor”. În lumea fabricată de noi, poate o lume dură, „dezvrăjită”, obiectivă 
şi plată, creştinii sunt chemaţi să exercite puterea inimii pentru a arăta că 
persoana umană nu se reduce la ceea ce ea arată sau produce, că familia 
este locul natural în care se învaţă iubirea, că gesturile simple ale vieţii 
(întâlnirea cu semenii, salutul, ascultarea, mulțumirea) îi pot reda speranța 
aceluia care se simte respins sau chiar uitat. Creştinismul în Europa de 
mâine are ca misiune să trăiască şi să răspândească puterea inimii. Întâl- 
nim cu bucurie în jurul nostru mulți bărbaţi şi multe femei, persoane con- 
sacrate sau neconsacrate, care se dăruiesc slujirii altora, găsesc putere în 
credința lor şi le arată altora că merită să crezi că, în ciuda a toate, viața 
este frumoasă şi are un sens. Toate acestea, nu datorită vreunui sentiment 
de compasiune exagerată, ci datorită prezenţei lui Isus care a învins răul şi 
moartea şi care le-a promis oamenilor: „Şi, iată, eu sunt cu voi în toate zi- 
lele, până la sfârşitul lumii” (Mt 28,20). 

În sfârşit, creştinismul în Europa de mâine va trebui „să treacă la bar- 
bari”, va trebui să găsească drumul înnoirii în orizontul tradiției şi să fie 
ferment al valorilor în societate. De aceea, cred că pentru creştinii euro- 
peni de mâine credința în Dumnezeu şi încrederea în oameni vor fi valori 
primordiale. 


21 Cf. E. DE MIRIBEL, Memoria tăcerilor. Vladimir Ghika 1873-1954, ARCB, Bucureşti 
2004, 49-60. 


